SL EN Uradni list Evropske unije C 18/1

PETNAJSTO LETNO POROČILO V SKLADU S ČLENOM 8(2) SKUPNEGA STALIŠČA SVETA 2008/944/SZVP, KI OPREDELJUJE SKUPNA PRAVILA GLEDE NADZORA IZVOZA VOJAŠKE TEHNOLOGIJE IN OPREME

2014/C 18/01

UVOD

V poročilu so navedene dejavnosti EU in njenih držav članic v okviru izvajanja Skupnega stališča Sveta 2008/944/SZVP (1) v letu 2012 in 2013. Poročilo glede podatkov o izvozu konvencionalnega orožja zajema koledarsko leto 2012.

V letih 2012 in 2013 so EU in njene države članice še naprej izvajale Skupno stališče 2008/944/SZVP, ki opredeljuje skupna pravila glede nadzora izvoza vojaške tehnologije in opreme in ki je leta 2008 nadomestilo Kodeks ravnanja EU glede izvoza orožja, ki je veljal od junija 1998.

V členu 15 Skupnega stališča je določeno, da se navedeno stališče pregleda tri leta po sprejetju. V skladu s tem je Svet ob pomoči Delovne skupine za izvoz konvencionalnega orožja (COARM) opravil temeljito oceno določb in izvajanja Skupnega stališča. Predhodni rezultati te ocene, kot so navedeni v sklepih Sveta za zunanje zadeve z dne 19. novembra 2012, so potrdili ustreznost besedila Skupnega stališča za nadaljnje spodbujanje usklajevanja izvoznih politik držav članic. V okviru pregleda je bilo opredeljenih več področij, na katerih je treba dodatno izboljšati konkretno izvajanje Skupnega stališča, in to delo trenutno tudi poteka.

Merila in načela Skupnega stališča 2008/944/SZVP so uradno podprle naslednje tretje države: Bosna in Hercegovina, Črna gora, Islandija, Kanada, Nekdanja jugoslovanska republika Makedonija in Norveška. Od leta 2012 deluje poseben sistem za izmenjavo informacij med EU in tretjimi državami, ki so se pridružile Skupnemu stališču.

V letih 2012 in 2013 so se spodbujale učinkovite nacionalne ureditve za nadzor izvoza orožja v izbranih tretjih državah v okviru Sklepa Sveta 2009/1012/SZVP (2) in Sklepa Sveta 2012/711/SZVP (3) o podpori dejavnostim EU za spodbujanje nadzora nad izvozom orožja ter uveljavljanje načel in meril iz Skupnega stališča 2008/944/SZVP v tretjih državah.

EU in njene države članice so imele še naprej vodilno vlogo v procesu sprejemanja pogodbe o trgovini z orožjem ter so se temeljito pripravile na konferenci ZN o pogodbi o trgovini z orožjem, ki sta potekali julija 2012 in marca 2013, in na njiju dejavno sodelovale. Ozaveščanje tretjih držav v podporo pogodbi o trgovini z orožjem je potekalo v okviru Sklepa Sveta 2010/336/SZVP (4) in Sklepa Sveta 2013/43/SZVP (5) o dejavnostih EU v podporo pogodbi o trgovini z orožjem.

EU namerava v skladu s svojo predhodno zavezo podpori pogodbi o trgovini z orožjem zdaj spodbujati njen čimprejšnji začetek uporabe. Vse države članice EU so že podpisale pogodbo o trgovini z orožjem in zdaj v njih poteka postopek ratifikacije, ki je odvisna od zadevnih nacionalnih postopkovnih zahtev.

I. IZVAJANJE SKUPNEGA STALIŠČA SVETA 2008/944/SZVP

1. Prenos Skupnega stališča 2008/944/SZVP v nacionalno zakonodajo ali upravne predpise

Skupno stališče pomeni posodobitev kodeksa ravnanja EU pri izvozu orožja, ki ga je nadomestilo decembra 2008. Med drugim razširja nadzor na posredovanje, tranzitno poslovanje in nematerialne prenose tehnologije, vsebuje pa tudi okrepljene postopke za spodbujanje usklajevanja izvoznih politik držav članic.

Države članice izvajajo določbe Skupnega stališča v okviru svojih nacionalnih sistemov za nadzor izvoza in morajo zagotoviti, da je nacionalna zakonodaja ali upravni predpisi v skladu s Skupnim stališčem. Stanje glede izvajanja Skupnega stališča v nacionalnih ureditvah za nadzor izvoza orožja držav članic je razvidno iz priložene tabele C.

2. Navodila za uporabnike

Navodila za uporabnike so ključen pripomoček, v katerem so povzete dogovorjene smernice za izvajanje operativnih določb Skupnega stališča 2008/944/SZVP in razlaga meril zanje. Navedena so v členu 13 Skupnega stališča.

Ta navodila je pripravila Delovna skupina Sveta za izvoz konvencionalnega orožja (COARM) in se po potrebi posodabljajo. V prvi vrsti so namenjena uradnikom, pristojnim za izdajo izvoznih dovoljenj, in s tem znatno in pragmatično prispevajo k usklajevanju politik in postopkov, ki jih države članice uporabljajo za izvoz orožja. Navodila so javen dokument, na voljo na spletni strani Evropske službe za zunanje delovanje (6).

Navodila za uporabnike med drugim vsebujejo poglavja o naslednjih vprašanjih:

(a) Obvestila o zavrnitvi in posvetovanja

Obvestila o zavrnitvi in dvostranska posvetovanja še naprej vsakodnevno potekajo prek elektronskega sistema EU COREU. Izmenjava informacij je pravočasna, kar zagotavlja preglednost politik izvoza orožja držav članic v razmerju do določenih končnih namembnih držav in končnih uporabnikov.

Prejete zavrnitve, pa tudi rezultati dvostranskih posvetovanj, so zajeti v osrednji elektronski zbirki podatkov o zavrnitvah, ki jo upravlja EU. Zbirka podatkov, ki jo upravlja Evropska služba za zunanje delovanje, je dinamičen sistem, ki odraža politike držav članic glede nadzora izvoza orožja. Število zavrnitev glede na namembno državo in glede na kategorijo iz seznama vojaškega blaga v letu 2012 je navedeno v vrstici (d) v razpredelnicah iz tabele A.I (v prilogi tega poročila), število poizvedb, ki jih je izdala ali sprejela posamezna država članica, ter število poizvedb glede na namembno državo pa v tabeli B.I oziroma B.II.

(b) Najboljše prakse pri razlagi meril

Delovna skupina COARM je razvila najboljše prakse za tolmačenje meril iz Skupnega stališča 2008/944/SZVP, izhajala pa je iz nacionalnih najboljših praks in upoštevala prispevke drugih zadevnih interesnih skupin.

Njihov namen je doseči večjo skladnost med državami članicami pri uporabi meril Skupnega stališča, med drugim z opredelitvijo dejavnikov, ki jih je treba upoštevati pri ocenjevanju vlog za izvozno dovoljenje. Uporaba najboljših praks je namenjena uradnikom, pristojnim za izdajo izvoznih dovoljenj, in drugim uradnikom v zadevnih vladnih službah in agencijah. Ti uradniki s svojim strokovnim znanjem prispevajo k postopku odločanja v zvezi z regionalnimi, pravnimi (npr. pravo človekovih pravic, mednarodno javno pravo), tehničnimi, razvojnimi zadevami ter zadevami, povezanimi z varnostjo in vojsko.

3. Pregled Skupnega stališča 2008/944/SZVP

V členu 15 Skupnega stališča je določeno, da se navedeno stališče pregleda tri leta po sprejetju. Zato je Delovna skupina Sveta EU za izvoz konvencionalnega orožja (COARM) leta 2012 opravila temeljito oceno določb iz Skupnega stališča. Sodelovanje zadevnih deležnikov, kot so Evropski parlament in predstavniki civilne družbe, je bilo zagotovljeno z organizacijo običajnih sestankov. Na podlagi ocene, povezane s pregledom, je bilo ugotovljeno, da so določbe Skupnega stališča in instrumenti, določeni na njegovi podlagi, še naprej ustrezni za izpolnjevanje ciljev, ki jih je Svet določil leta 2008, in trdna osnova za usklajevanje politik izvoza orožja držav članic.

Obenem je bilo ugotovljeno, da je mogoče doseči nadaljnji napredek pri izvajanju Skupnega stališča, da bi lahko kar najbolje podprli usklajenost politik izvoza orožja držav članic. V ta namen zdaj poteka delo v Delovni skupini COARM, da bi se izboljšalo izvajanje Skupnega stališča. Za področja, kot so vsebina informacij ter novi podporni IT sistem za obvestila o zavrnitvi in posvetovalni mehanizem, se načrtuje celovit pregled. Pripravljajo se tudi namenske posodobitve zadevnih poglavij navodil za uporabnike.

4. Ozaveščanje zunaj EU

V členu 11 Skupnega stališča so države članice pozvane, naj „si močno prizadevajo, da bi spodbudile druge države, ki izvažajo vojaško tehnologijo ali opremo, da upoštevajo merila tega skupnega stališča“. V letu 2012 in do sedaj v letu 2013 so države članice in EU nadaljevale usklajene dejavnosti ozaveščanja (glej priloženo tabelo D).

Na podlagi Sklepa 2009/1012/SZVP, ki je prenehal veljati konec marca 2012, so bila dodeljena sredstva za pet seminarjev regionalnega ozaveščanja in štiri izmenjave osebja s tretjimi državami, ki so z EU tesno povezane. Tehnična izvedba je bila zaupana nemškemu zveznemu uradu za ekonomijo in nadzor izvoza (BAFA). Pred prenehanjem veljavnosti Sklepa 2009/1012/SZVP je bil v skladu z njim januarja 2012 organiziran študijski obisk, ki ga je gostila Češka, namenjen uradnikom iz Črne gore, Hrvaške in Nekdanje jugoslovanske republike Makedonije.

Delovna skupina COARM je nato opravila poglobljeno oceno svojih dejavnosti ozaveščanja glede nadzora izvoza orožja, ki se financirajo na podlagi Sklepa 2009/1012/SZVP, da bi ugotovili prednosti in pomanjkljivosti ter jih upoštevali pri oblikovanju prihodnjih dejavnosti ozaveščanja glede nadzora izvoza orožja. Vsi ustrezni deležniki so imeli priložnost, da prispevajo k tej oceni, katere rezultat je bil nov Sklep Sveta 2012/711/SZVP z dne 19. novembra 2012, na podlagi katerega se financira drugi cikel dejavnosti ozaveščanja držav v bližnjem sosedstvu EU. Skladno s Sklepom 2012/711/SZVP je v ta namen določenega 1,86 milijona EUR, prav tako pa se nadalje razvijata in širita obseg in število dejavnosti, kot so posamezne delavnice pomoči, ki so prilagojene posebnim potrebam držav upravičenk.

5. Srečanja v okviru političnega dialoga

Polletna srečanja v okviru političnega dialoga o zadevah nadzora izvoza orožja so potekala leta 2012 in 2013 z Norveško, Kanado, Ukrajino, Združenimi državami in Rusko federacijo, leta 2012 tudi prvič s Srbijo.

Ti politični dialogi so ustvarili forum za tvorne razprave o zadevah vzajemnega interesa, kot so izvozne politike v določene namembne države, vprašanja skladnosti in nadzora ter proces sprejemanja pogodbe o trgovini z orožjem.

6. Posodabljanje Skupnega seznama vojaškega blaga Evropske unije

Skupni seznam vojaškega blaga Evropske unije je v okviru skupne zunanje in varnostne politike zavezujoč. Odraža se v obsegu proizvodov, povezanih z obrambo, ki je priložen Direktivi 2009/43/ES Evropskega Parlamenta in Sveta z dne 6. maja 2009 o poenostavitvi pogojev za prenose obrambnih proizvodov znotraj Skupnosti (7).

Svet je 11. marca 2012 sprejel posodobljeno različico seznama, ki upošteva spremembe v seznamu streliva iz Wassenaarskega sporazuma, dogovorjene na plenarnem zasedanju Wassenaarskega sporazuma leta 2012. Posodobljena različica Skupnega seznama vojaškega blaga Evropske unije je bila nato objavljena v Uradnem listu Evropske unije C 90 z dne 27. marca 2013, str. 1.

7. Posredovanje orožja

Svet se je dogovoril, da je treba zahteve glede izmenjave informacij, določene v Skupnem stališču 2003/468/SZVP z dne 23. junija 2003 o nadzoru posredovanja orožja (8), uresničevati prek mehanizma, določenega v Skupnem stališču 2008/944/SZVP. V skladu s členom 5 Skupnega stališča 2003/468/SZVP so države članice sprejele ločene ureditve za izmenjavo informacij o odobrenih in zavrnjenih dovoljenjih za posredovanje. Poleg tega so v skladu s členoma 4 in 5 Skupnega stališča 2003/468/SZVP tiste države članice, ki so zahtevale, da posredniki pridobijo pisno pooblastilo za opravljanje vloge posrednika, in/ali imajo vzpostavljen register posrednikov orožja, vzpostavile ločeno ureditev za izmenjavo zadevnih informacij o registriranih posrednikih. Informacije o odobrenih in zavrnjenih dovoljenjih za posredovanje v državah članicah EU so v priloženi Tabeli A.III.

Podrobne informacije o nacionalnem izvajanju skupnega stališča o posredovanju orožja ali – za tiste države članice, ki skupnega stališča še ne izvajajo v celoti – informacije o trenutnem stanju izvajanja tega stališča, so navedene v priloženi Tabeli C.

8. Dialog z Evropskim parlamentom in nevladnimi organizacijami

Odkar je bila ustanovljena Evropska služba za zunanje delovanje (ESZD), dialog z Evropskim parlamentom o vprašanjih v zvezi z nadzorom izvoza orožja po navadi poteka enkrat na leto, z zaslišanjem predsednika Delovne skupine COARM. V letu 2012 je bilo zaslišanje 5. decembra. ESZD je imela tudi redne stike s poslanci Evropskega parlamenta v zvezi s Pogodbo o trgovini z orožjem in odgovorila na znatno število njihovih vprašanj glede izvoza orožja.

V skladu s preteklo prakso so bili v obdobju 2012–2013 vsakih šest mesecev organizirani sestanki delovne skupine COARM z nevladnimi organizacijami.

II. POGODBA O TRGOVINI Z OROŽJEM (ATT)

1. Sodelovanje na sejah pripravljalnega odbora

Doseči pravno zavezujočo in dobro utemeljeno pogodbo o trgovini z orožjem (ATT) je v zadnjih letih ena izmed pomembnejših prednostnih nalog zunanje politike Evropske unije.

V letih 2012 in 2013 so Evropska unija in njene države članice močno podpirale proces glede pogodbe o trgovini z orožjem pod vodstvom ZN in v njem sodelovale. V času priprav na zadnjo sejo pripravljalnega odbora ATT februarja 2012 ter na diplomatskih konferencah julija 2012 in marca 2013 se je namenska podskupina zainteresiranih članov delovnih skupin za ATT COARM in CODUN redno sestajala, da bi izmenjala mnenja in uskladila stališča ter s tem omogočila EU, da je še naprej zelo dejaven in viden akter v procesu oblikovanja ATT.

Na podlagi usklajenih stališč EU so EU in njene države članice opravile tudi obširna posvetovanja s tretjimi državami, zlasti glavnimi proizvajalkami orožja, ter s predsednikoma konferenc ZN, najprej z veleposlanikom Robertom Garcio Moritànom in nato z veleposlanikom Petrom Woolcottom.

EU in njene države članice so obžalovale, da na konferenci julija 2012 ni bilo mogoče doseči dogovora o končnem besedilu pogodbe, ter se nato dejavno vključile v nadaljnji proces in si prizadevale za uspešen zaključek pogajanj na zaključni konferenci ZN marca 2013; generalna skupščina ZN je nato 2. aprila 2013 z veliko večino izglasovala resolucijo št. 67/234 B. Pogodba je bila 3. junija 2013 pripravljena za podpis s strani vseh držav, do julija 2013 pa jo je podpisalo vseh 28 držav članic EU. Trenutno v posameznih državah poteka postopek ratifikacije, ki je odvisna od zadevnih nacionalnih postopkovnih zahtev.

EU ne more biti pogodbenica ATT, saj te pogodbe ne morejo podpisati ali k njej pristopiti organizacije za regionalno združevanje, temveč samo države. Glede na to, da področje, ki ga ureja pogodba, spada pod izključno pristojnost EU, so države članice dobile dovoljenje za podpis pogodbe v interesu Evropske unije na podlagi Sklepa Sveta 2013/269/SZVP (9). Sklep Sveta o ratifikaciji mora potrditi še Evropski parlament, preden ga lahko uradno sprejme Svet.

EU je v skladu s svojo podporo ATT, h kateri se je zavezala že na začetku, zdaj osredotočena na spodbujanje čimprejšnjega začetka veljavnosti pogodbe in njenega polnega izvajanja, v ta namen pa se oblikuje namenski instrument za dejavnosti EU v podporo izvajanju ATT v tretjih državah.

2. Ozaveščanje v okviru Sklepa 2010/336/SZVP in Sklepa 2013/43/SZVP o dejavnostih EU v podporo sporazumu o trgovini z orožjem

Od leta 2009 je EU posebej dejavno podpirala proces ATT pri tretjih državah, zlasti da bi se povečala udeležba vseh držav članic ZN v procesu ZN ter izboljšalo njihovo razumevanje različnih elementov prihodnje pogodbe.

Dejavnosti EU v podporo ATT so bile v letu 2012 in doslej v letu 2013 financirane na podlagi sklepov 2010/336/SZVP in 2013/43/SZVP. Seminarji o ozaveščanju v okviru sklepa Sveta iz leta 2010 so potekali v Nairobiju, Keniji, za vzhodno- in južnoafriške države (februar 2012), v Bejrutu, Libanonu, za bližnjevzhodne države (marec 2012) ter v Beogradu, Srbiji, za evropske in kavkaške države (april 2012). Julija 2012 je ob robu konference o ATT potekal tudi stranski dogodek.

Dejavnosti, ki so se financirale na podlagi Sklepa 2013/43/SZVP, so bile povezane z dvema seminarjema, ki sta potekala februarja in marca 2013 pred konferenco o ATT ter junija 2013. Prvega seminarja so se udeležili zadevni deležniki v okviru priprav na zaključno konferenco ZN o ATT in usmerjali izmenjavo mnenj pred uradno konferenco ZN. Osrednja tema drugega seminarja so bili izzivi pri izvajanju ATT, posebna pozornost pa je bila namenjena pridobljenim izkušnjam v okviru obstoječih programov pomoči pri nadzoru izvoza in potrebam držav upravičenk.

III. PREDNOSTNE SMERNICE ZA DELOVNO SKUPINO COARM ZA BLIŽNJO PRIHODNOST

S sprejetjem pravno zavezujočega Skupnega stališča 2008/944/SZVP so bili opredeljeni temeljni elementi skupnega pristopa k nadzoru izvoza konvencionalnega orožja iz držav članic. Kljub napredku, ki ga predstavlja sprejetje Skupnega stališča, bo potrebnega še veliko dela, zlasti na ravni izvajanja Skupnega stališča, kot je bilo ugotovljeno pri njegovem pregledu. Izboljšave glede izvajanja Skupnega stališča se na podlagi sklepov Sveta z dne 19. novembra 2012 zdaj obravnavajo na ravni Delovne skupine COARM, da bi bili rezultati te obravnave vidni zlasti v obliki sprememb navodil za uporabnike.

V bližnji prihodnosti so prednostne smernice naslednje:

1. nadaljevati izmenjavo zadevnih informacij med državami članicami EU o politikah izvoza orožja v določene namembne države;

2. zaključiti pripravo izboljšav glede izvajanja Skupnega stališča 2008/944/SZVP, ki so bile opredeljene na podlagi pregleda tega stališča in v skladu z določbami pogodbe o trgovini z orožjem;

3. po potrebi posodobiti navodila za uporabnike in skupni seznam vojaškega blaga EU, predvsem da bi vanju vnesli izboljšave, ki so rezultat pregleda;

4. zagotoviti, da tiste države članice, ki tega še niso storile, sprejmejo ustrezne nacionalne predpise ali upravna pravila, da se v celoti uveljavi: — Skupno stališče Sveta 2003/468/SZVP o nadzoru posredovanja orožja, — Skupno stališče 2008/944/SZVP, ki opredeljuje skupna pravila glede nadzora izvoza vojaške tehnologije in opreme;

5. podpreti čimprejšnji začetek veljavnosti in polno izvajanje pogodbe o trgovini z orožjem, zlasti z namenskim programom EU v podporo izvajanju za tretje države;

6. zagotoviti učinkovite dejavnosti Delovne skupine COARM za ozaveščanje v okviru Sklepa Sveta 2012/711/SZVP;

7. nadalje nadgrajevati izmenjavo informacij in najboljših praks s tretjimi državami, ki so se pridružile Skupnemu stališču 2008/944/SZVP;

8. nadaljevati dialog z Evropskim parlamentom ter nadalje razvijati odnose s civilno družbo in industrijo;

9. zagotoviti hitro pripravo in objavo šestnajstega letnega poročila EU o izvozu orožja.

(1) UL L 335, 13.12.2008, str. 99.

(2) UL L 348, 29.12.2009, str. 16.

(3) UL L 321, 20. 11.2012, str. 62.

(4) UL L 152, 18.6.2010, str. 14.

(5) UL L 20, 23.1.2013, str. 53.

(6) http://www.eeas.europa.eu/non-proliferation-and-disarmament/arms-export-control/index_sl.htm

(7) UL L 146, 10.6.2009, str. 1.

(8) UL L 156, 25.6.2003, str. 79.

(9) UL L 155, 7.6.2013, str. 9.